Period: Old Babylonian
Genre: Literary
Transliteration:
<SURFACE>
nin me šar₂-ra ud dalla e₃-a
munus zid me-lem₄ gur₃-ru ki aŋ₂ an uraš-a
nu-gig an-na suh-gir₁₁ gal-gal-la
aga zid-de₃ ki aŋ₂ nam-en-na tum₂-ma
me 7(diš)-bi šu sa₂ dug₄-ga
nin-ŋu₁₀ me gal-gal-la saŋ keše₂-bi za-e-me-en
me mu-e-il₂ me šu-zu-še₃ mu-e-la₂
me mu-e-ur₄ me gaba-za bi₂-tab
ušumgal-gin₇ kur-re uš₁₁ ba-e-šum₂
{d}iškur-gin₇ ki šegₓ(|KA×LI|) gi₄-a-za {d}ezina₂ la-ba-e-ši-ŋal₂
a-ma-ru kur-bi-ta ed₃-de₃
saŋ-kal an ki-a {d}inana-bi-me-en
izi bar₇-bar₇-ra kalam-e šeŋ₃-ŋa₂
an-ne₂ me šum₂-ma nin ur-ra <unk> a
inim kug an-na-ta inim dug₄-dug₄
biluda{da} gal-gal-la niŋ₂-zu a-ba mu-un-zu
kur gul-gul ud-de₃ a₂ ba-e-šum₂
ki aŋ₂ {d}en-lil₂-la₂ kalam-ma ni₂ mi-ni-ri
a₂ aŋ₂-ŋa₂ an-na-ke₄ ba-gub-be₂-en
nin-ŋu₁₀ za-pa-aŋ₂-zu-še₃ kur i₃-gam-gam-e
ni₂ me-lem₄ u₁₈-lu-da nam-lu₂-ulu₃
niŋ₂-me-ŋar ŋiri₃-bi u₃-mu-ri-gub
me-ta me huš-bi šu ba-e-re-ti
i-dub er₂-ra-ke₄ ŋal₂ ma-ra-ab-taka₄
e₂ a-nir gal-gal-la sila-ba mu-ri-du
igi me₃-ta niŋ₂ ma-ra-ta-si-ig
nin-ŋu₁₀ a₂ ni₂-za {na₄}zu₂ zu₂ i₃-gu₇-e
ud du₇-du₇-gin₇ i₃-du₇-du₇-de₃-en
ud gu₃ ra-ra-da gu₃ im-da-ab-ra-ra-an
{d}iškur-da šegₓ(|KA×LI|) mu-da-an-gi₄-gi₄-in
im-hul-im-hul-da im-da-kuš₂-u₃-de₃-en
ŋiri₃-za nu-kuš₂-u₃ i₃-im-si
balaŋ a-nir-ra-ta i-lu im-da-ab-be₂
nin-ŋu₁₀ {d}a-nun-na diŋir gal-gal-e-ne
su-din{mušen} dal-la-gin₇ du₆-de₃ mu-e-ši-ib-ra-aš
igi huš-a-za la-ba-sug₂-ge-de₃-eš la-ba-sug₂-ge-eš-am₃
saŋ-ki huš-a-za saŋ nu-mu-un-de₃-ŋa₂-ŋa₂
šag₄ ib₂-ba-za a-ba ib₂-te-en-te-en
šag₄ hul-ŋal₂-la-za te-en-ten-bi mah-am₃
nin ur₅ i₃-sag₉ nin šag₄ i₃-hul₂
ib₂-ba nu-te-en-te-en dumu gal {d}suen-na
nin kur-ra dirig-ga a-ba ki-za ba-an-tum₃
hur-saŋ ki-za ba-e-de₃-gid₂-de₃-en {d}ezina₂ niŋ₂-gig-bi kur saŋ-ki-za
abul-la-ba izi mu-ni-in-ri-ri e₂-gal-la-ba
id₂-ba uš₂ ma-ra-an-de₂ uŋ₃-bi ma-ra-na₈-na₈ ba-ra-na₈-na₈
ugnim-bi ni₂-bi-a ma-ra-ab-lah₅-e
zu₂ keše₂-bi ni₂-bi-a ma-ra-ab-si-il-le
ŋuruš a₂-tuku-bi ni₂-bi-a ma-ra-ab-sug₂-ge-eš
iri-ba ki-e-ne-di-ba mir i-ib₂-si
ŋuruš šag₄-gan-bi <unk> eš₂ ma-ra-ab-sar-re-eš
iri kur za-ra li-bi₂-in-dug₄-ga-am₃
a-a ugu-zu li-bi₂-in-eš-am₃
inim kug-zu bi₂-in-dug₄ ki ŋiri₃-za he₂-eb-gi₄
šag₄ tur₃-bi-ta ŋiri₃ he₂-eb₂-ta-an-ze₂-er
munus-bi dam-a-ni-ta sag₉-ga na-an-da-ab-be₂
ŋi₆ u₃-na ad na-an-di-ni-ib-gi₄-gi₄
niŋ₂ kug šag₄-ga-na nam-mu-da-an-bur₂-re
u₃-sumun₂ zid-zid dumu gal {d}suen-na
nin an-ra dirig-ga a-ba ki-za ba-an-tum₃
me zid-de₃ nin gal nin-e-ne
šag₄ kug-ta e₃-a ama ugu-ni-ir dirig-ga
gal-zu igi-ŋal₂ nin kur-kur-ra
zi-ŋal₂ uŋ₃ lu-a šir₃ kug-zu ga-am₃-dug₄
diŋir zid me-a tum₂-ma gal-bi dug₄-ga-zu mah-am₃
šag₄ su₃-ra₂ munus zid šag₄ zalag-zalag-ga me-zu ga-mu-ra-ab-dug₄ me zid me kug
ŋi₆-par₃ kug-ŋa₂ hu-mu-ši-in-kur₉-re-en
en-me-en en-he₂-du₇-an-na-me-en
{gi}ma-sa₂-ab i₃-gur₃-ru asil-la₂ i₃-dug₄
ki-sig₁₀-ga bi₂-ib-ŋar ŋe₂₆-e nu-mu-un-til₃-le-en kiŋ₂-sig-ga-ŋu₁₀
ud-de₃ ba-te ud mu-da-bil₂
ŋissu ne ba-te u₁₈-lu-da im-mi-dul
ka lal₃-ŋu₁₀ šu uh₃-a ba-ab-dug₄
niŋ₂ ur₅ sag₉-sag₉-ŋu₁₀ sahar-ta ba-da-gi₄
nam-ŋu₁₀ {d}suen lugal-an-ne₂
an-ra dug₄-mu-na-ab an-ne₂ ha-ma-du₈-e
a-da-lam an-ra ba-an-na-ab-be₂-en an-ne₂ mu-e-du₈-e
nam lugal-an-ne₂ munus-e ba-ab-kar-re
kur a-ma-ru ŋiri₃-ni-še₃ i₃-nu₂
munus-bi in-ga-mah iri mu-un-da-ab-tuku₄-e
gub-ba šag₄-ga-na ha-ma-sed-de₃
en-he₂-du₇-an-na-me-en a-ra-zu ga-mu-ra-ab-dug₄
er₂-ŋa₂ kaš dug₃-ga-gin₇
kug {d}inana-ra šu ga-mu-ni-ri-bar di-zu ga-mu-ra-ab-dug₄ silim-ma
{d}dil-im₂-babbar na-an-kuš₂-u₃-de₃-en
šu-luh an kug-ga-ke₄ niŋ₂-nam-ma-ni in-kur₂
an-da e₂-an-na ha-ba-da-an-kar
diŋir lu₂ gu-la-ta ni₂ ba-ra-ba-da-te
e₂-bi la-la-bi ba-ra-mu-un-gi₄ hi-li-bi ba-ra-mu-un-til
e₂-bi e₂ hul-a hu-mu-un-di-ni-in-kur₉
tab mu-ši-in-kur₉-ra-ni ninim-ma-ni hu-mu-un-te
{d}sumun₂-zid-ŋu₁₀ lu₂ hu-mu-sar-re-en lu₂ he₂-em-mi-dab₅-be₂-en
ki zi-šag₄-ŋal₂-la-ka ŋe₂₆-e a-na-me-en
ki-bal hul gig {d}nanna-za-ke₄-eš an-ne₂ ha-ba-ab-šum₂-mu
iri-bi an-ne₂ ha-ba-ra-an-si-il-le
{d}en-lil₂-le nam ha-ba-da-an-kud-de₃
dumu er₂ pad₃-da-bi ama-ni na-an-sed₄-e
nin a-nir ki ŋar-ra
{ŋiš}ma₂ a-nir-ra-zu ki kur₂-ra he₂-bi₂-ib-taka₄
šir₃ kug-ŋa₂-ke₄-eš i₃-ug₅-ge-de₃-en
ŋe₂₆-e {d}nanna-ŋu₁₀ en₃-ŋu₁₀ ba-ra-an-tar...
ki-lul-la he₂-eb-gul-gul-en
{d}dil-im₂-babbar-e di-ŋu₁₀ ba-ra-bi₂-in-dug₄
bi-in-dug₄ nam-ŋu₁₀ li-bi₂-in-dug₄ nam-ŋu₁₀
u₃-ma gub-gub-ba e₂-ta ba-ra-an-e₃-en
sim{mušen}gin₇ ab-ta ba-ra-an-dal-en zi-ŋu₁₀ im-mi-gu₇
{ŋiš}kiši₁₆ kur-ra-ke₄ bi₂-in-du-e-en
aga zid nam-en-na mu-da-an-kar tug₂
ŋiri₂ ba-da-ra ma-an-šum₂ a-ra-ab-du₇ ma-an-dug₄
nin kal-kal-la an-ne₂ ki aŋ₂
šag₄ kug-zu mah-a ki-bi ha-ma-gi₄-gi₄
nitalam ki aŋ₂ {d}ušumgal-an-na-ka
an-ur₂ an-pa nin gal-bi-me-en
{d}a-nun-na-ke₄-ne gu₂ ŋiš ma-ra-an-ŋar-re-eš
u₃-tud-da-ta nin ban₃-da-me-en
{d}a-nun-na diŋir gal-gal-e-ne a-gin₇ ba-e-ne-dirig-ga
{d}a-nun-na-ke₄-ne nundum-nundum-bi-ta ki su-ub ma-ra-ak-ke₄-ne
di ni₂-ŋa₂ nu-mu-un-til di kur₂ di-ŋu₁₀-gin₇ igi-ŋa₂ mu-un-niŋin₂
ŋiš-nu₂ gi-rin-na šu nu-um-mi-la₂ gi-rin-ŋa₂
inim dug₄-ga {d}nin-gal lu₂-ra nu-mu-na-bur₂
en dadag-ga {d}nanna-me-en
nin ki aŋ₂ an-na-ŋu₁₀ šag₄-zu ha-ma-sed-de₃
he₂-zu he₂-zu-am₃ {d}nanna li-bi₂-in-dug₄-ga za-a-kam bi₂-in-dug₄-ga
an-gin₇ mah-a-za he₂-zu-am₃
ki-gin₇ daŋal-la-za he₂-zu-am₃
ki-bal gul-gul-lu-za he₂-zu-am₃
kur-ra gu₃ de₂-e-za he₂-zu-am₃
saŋ ŋiš ra-ra-za he₂-zu-am₃
ur-gin₇ ad₆(|LU₂.LAGAB×U|) gu₇-u₃-za he₂-zu-am₃
igi huš-a-za he₂-zu-am₃
igi huš-bi il₂-il₂-i-za he₂-zu-am₃
igi gun₃-gun₃-na-za he₂-zu-am₃
uru₁₆-na nu-še-ga-za he₂-zu-am₃
u₃-ma gub-gub-bu-za he₂-zu-am₃
{d}nanna li-bi₂-in-dug₄-ga za-a-kam bi₂-in-dug₄-ga
nin-ŋu₁₀ ib₂-gu-ul-en i₃-mah-en
nin ki aŋ₂ an-na-ŋu₁₀ mir-mir-za ga-am₃-dug₄ barag-barag-za
ne-mur mu-dub šu-luh si bi₂-sa₂
e₂-eš₂-dam-kug ma-ra-ŋal₂ šag₄-zu na-ma-sed-de₃
im-ma-si im-ma-dirig-ga-ta nin UN-gal ma-ra-dug₄
niŋ₂ ŋi₆ u₃-na ma-ra-an-dug₄-ga-am₃
gala-e an-bar₇-ka šu hu-mu-ra-ab-gi₄-gi₄
dam dab₅-ba-za-ke₄-eš dumu dab₅-ba-za-ke₄-eš
ib₂-ba-zu ib₂-gu-ul šag₄-zu nu-te-en-te-en
nin gu₂-tuku nir-ŋal₂ gu₂-en-na-ke₄
sizkur₂-ra-na šu ba-an-ši-in-ti
šag₄ kug {d}inana ki-bi ba-an-na-ab-gi₄
ud ba-an-na-dug₃ la-la ba-an-sud-sud hi-li ma-az ba-an-du₈-du₈
iti₆ e₃-a-gin₇ la-la ba-an-guru₃
{d}nanna u₆ zid-de₃-eš mu-un-e₃
ama-ni {d}nin-gal-am₃ šudu₃ mu-na-an-ša₄
ŋiš-kan₄-na-ke₄ silim-ma mu-na-ab-be₂
nu-gig-ra dug₄-ga-ni mah-am₃
kur gul-gul an-da me ba-a
nin-ŋu₁₀ hi-li gu₂ e₃ {d}inana za₃-mi₂

Cuneiform:
<SURFACE>
𒎏𒈨𒊹𒊏𒌓𒈦𒄘𒃼𒌓𒁺𒀀
𒊩𒍣𒈨𒉈𒅍𒊒𒆠𒉘𒀭𒅁𒀀
𒉡𒍼𒀭𒈾𒈽𒆟𒃲𒃲𒆷
𒂇𒍣𒉈𒆠𒉘𒉆𒂗𒈾𒁺𒈠
𒈨𒐌𒁉𒋗𒁲𒅗𒂵
𒎏𒈬𒈨𒃲𒃲𒆷𒊕𒆟𒁉𒍝𒂊𒈨𒂗
𒈨𒈬𒂊𒅍𒈨𒋗𒍪𒂠𒈬𒂊𒇲
𒈨𒈬𒂊𒌴𒈨𒃮𒍝𒉈𒋰
𒃲𒁔𒁶𒆳𒊑𒅜𒁀𒂊𒋧
𒀭𒅎𒁶𒆠𒅲𒄄𒀀𒍝𒀭𒊺𒌁𒆷𒁀𒂊𒅆𒅅
𒀀𒈠𒊒𒆳𒁉𒋫𒇯𒁺𒉈
𒊕𒆗𒀭𒆠𒀀𒀭𒈹𒁉𒈨𒂗
𒉈𒉈𒉈𒊏𒌧𒂊𒀀𒀭𒂷
𒀭𒉌𒈨𒋧𒈠𒎏𒌨𒊏<unk>𒀀
𒅗𒆬𒀭𒈾𒋫𒅗𒅗𒅗
𒉺𒀭𒁕𒃲𒃲𒆷𒃻𒍪𒀀𒁀𒈬𒌧𒍪
𒆳𒄢𒄢𒌓𒉈𒀉𒁀𒂊𒋧
𒆠𒉘𒀭𒂗𒆤𒇲𒌧𒈠𒉎𒈪𒉌𒊑
𒀉𒉘𒂷𒀭𒈾𒆤𒁀𒁺𒁉𒂗
𒎏𒈬𒍝𒉺𒉘𒍪𒂠𒆳𒉌𒃵𒃵𒂊
𒉎𒈨𒉈𒍇𒇻𒁕𒉆𒇽𒍇
𒃻𒈨𒃻𒄊𒁉𒅇𒈬𒊑𒁺
𒈨𒋫𒈨𒍽𒁉𒋗𒁀𒂊𒊑𒋾
𒄿𒁾𒀀𒅆𒊏𒆤𒅅𒈠𒊏𒀊𒋺
𒂍𒀀𒉪𒃲𒃲𒆷𒋻𒁀𒈬𒊑𒁺
𒅆𒀞𒋫𒃻𒈠𒊏𒋫𒋛𒅅
𒎏𒈬𒀉𒉎𒍝𒎎𒅗𒅗𒉌𒅥𒂊
𒌓𒌌𒌌𒁶𒉌𒌌𒌌𒉈𒂗
𒌓𒅗𒊏𒊏𒁕𒅗𒅎𒁕𒀊𒊏𒊏𒀭
𒀭𒅎𒁕𒅲𒈬𒁕𒀭𒄄𒄄𒅔
𒅎𒅆𒌨𒅎𒅆𒌨𒁕𒅎𒁕𒊨𒅇𒉈𒂗
𒄊𒍝𒉡𒊨𒅇𒉌𒅎𒋛
𒁆𒀀𒉪𒊏𒋫𒄿𒇻𒅎𒁕𒀊𒁉
𒎏𒈬𒀭𒀀𒉣𒈾𒀭𒃲𒃲𒂊𒉈
𒋢𒁷𒄷𒊑𒆷𒁶𒇯𒉈𒈬𒂊𒅆𒅁𒊏𒀸
𒅆𒍽𒀀𒍝𒆷𒁀𒁻𒄀𒉈𒌍𒆷𒁀𒁻𒄀𒌍𒀀𒀭
𒊕𒆠𒍽𒀀𒍝𒊕𒉡𒈬𒌧𒉈𒂷𒂷
𒊮𒌈𒁀𒍝𒀀𒁀𒌈𒋼𒂗𒋼𒂗
𒊮𒅆𒌨𒅅𒆷𒍝𒋼𒂗𒋼𒁉𒈤𒀀𒀭
𒎏𒄯𒉌𒊷𒎏𒊮𒉌𒄾
𒌈𒁀𒉡𒋼𒂗𒋼𒂗𒌉𒃲𒀭𒂗𒍪𒈾
𒎏𒆳𒊏𒋛𒀀𒂵𒀀𒁀𒆠𒍝𒁀𒀭𒉐
𒄯𒊕𒆠𒍝𒁀𒂊𒉈𒁍𒉈𒂗𒀭𒊺𒌁𒃻𒍼𒁉𒆳𒊕𒆠𒍝
𒆍𒃲𒆷𒁀𒉈𒈬𒉌𒅔𒊑𒊑𒂍𒃲𒆷𒁀
𒀀𒇉𒁀𒌀𒈠𒊏𒀭𒌤𒌧𒁉𒈠𒊏𒅘𒅘𒁀𒊏𒅘𒅘
𒆠𒋢𒇻𒂠𒃻𒁉𒉎𒁉𒀀𒈠𒊏𒀊𒁺𒁺𒂊
𒅗𒆟𒁉𒉎𒁉𒀀𒈠𒊏𒀊𒋛𒅋𒇷
𒄨𒀉𒌇𒁉𒉎𒁉𒀀𒈠𒊏𒀊𒁻𒄀𒌍
𒌷𒁀𒆠𒂊𒉈𒁲𒁀𒂇𒄿𒌈𒋛
𒄨𒊮𒃶𒁉<unk>𒂠𒈠𒊏𒀊𒊬𒊑𒌍
𒌷𒆳𒍝𒊏𒇷𒉈𒅔𒅗𒂵𒀀𒀭
𒀀𒀀𒌋𒅗𒍪𒇷𒉈𒅔𒌍𒀀𒀭
𒅗𒆬𒍪𒉈𒅔𒅗𒆠𒄊𒍝𒃶𒅁𒄄
𒊮𒉣𒇬𒁉𒋫𒄊𒃶𒌈𒋫𒀭𒍢𒅕
𒊩𒁉𒁮𒀀𒉌𒋫𒊷𒂵𒈾𒀭𒁕𒀊𒁉
𒈪𒅇𒈾𒀜𒈾𒀭𒁲𒉌𒅁𒄄𒄄
𒃻𒆬𒊮𒂵𒈾𒉆𒈬𒁕𒀭𒁔𒊑
𒅇𒄢𒍣𒍣𒌉𒃲𒀭𒂗𒍪𒈾
𒎏𒀭𒊏𒋛𒀀𒂵𒀀𒁀𒆠𒍝𒁀𒀭𒉐
𒈨𒍣𒉈𒎏𒃲𒎏𒂊𒉈
𒊮𒆬𒋫𒌓𒁺𒀀𒂼𒌋𒅗𒉌𒅕𒋛𒀀𒂵
𒃲𒍪𒅆𒅅𒎏𒆳𒆳𒊏
𒍣𒅅𒌧𒇻𒀀𒂡𒆬𒍪𒂵𒀀𒀭𒅗
𒀭𒍣𒈨𒀀𒁺𒈠𒃲𒁉𒅗𒂵𒍪𒈤𒀀𒀭
𒊮𒋤𒁺𒊩𒍣𒊮𒌓𒌓𒂵𒈨𒍪𒂵𒈬𒊏𒀊𒅗𒈨𒍣𒈨𒆬
𒈪𒁖𒆬𒂷𒄷𒈬𒅆𒅔𒆭𒊑𒂗
𒂗𒈨𒂗𒂗𒃶𒌌𒀭𒈾𒈨𒂗
𒄀𒈠𒁲𒀊𒉌𒅍𒊒𒂰𒇲𒉌𒅗
𒆠𒋧𒂵𒉈𒅁𒃻𒂷𒂊𒉡𒈬𒌧𒋾𒇷𒂗𒆥𒋝𒂵𒈬
𒌓𒉈𒁀𒋼𒌓𒈬𒁕𒉋
𒄑𒈪𒉈𒁀𒋼𒍇𒇻𒁕𒅎𒈪𒌋𒌆
𒅗𒋭𒈬𒋗𒆵𒀀𒁀𒀊𒅗
𒃻𒄯𒊷𒊷𒈬𒅖𒋫𒁀𒁕𒄄
𒉆𒈬𒀭𒂗𒍪𒈗𒀭𒉌
𒀭𒊏𒅗𒈬𒈾𒀊𒀭𒉌𒄩𒈠𒂃𒂊
𒀀𒁕𒇴𒀭𒊏𒁀𒀭𒈾𒀊𒁉𒂗𒀭𒉌𒈬𒂊𒂃𒂊
𒉆𒈗𒀭𒉌𒊩𒂊𒁀𒀊𒋼𒀀𒊑
𒆳𒀀𒈠𒊒𒄊𒉌𒂠𒉌𒈿
𒊩𒁉𒅔𒂵𒈤𒌷𒈬𒌧𒁕𒀊𒇧𒂊
𒁺𒁀𒊮𒂵𒈾𒄩𒈠𒈻𒉈
𒂗𒃶𒌌𒀭𒈾𒈨𒂗𒀀𒊏𒍪𒂵𒈬𒊏𒀊𒅗
𒀀𒅆𒂷𒁉𒄭𒂵𒁶
𒆬𒀭𒈹𒊏𒋗𒂵𒈬𒉌𒊑𒁇𒁲𒍪𒂵𒈬𒊏𒀊𒅗𒁲𒈠
𒀭𒀸𒁽𒌓𒈾𒀭𒊨𒅇𒉈𒂗
𒋗𒈛𒀭𒆬𒂵𒆤𒃻𒉆𒈠𒉌𒅔𒉽
𒀭𒁕𒂍𒀭𒈾𒄩𒁀𒁕𒀭𒋼𒀀
𒀭𒇽𒄖𒆷𒋫𒉎𒁀𒊏𒁀𒁕𒋼
𒂍𒁉𒆷𒆷𒁉𒁀𒊏𒈬𒌧𒄄𒄭𒇷𒁉𒁀𒊏𒈬𒌧𒌀
𒂍𒁉𒂍𒅆𒌨𒀀𒄷𒈬𒌧𒁲𒉌𒅔𒆭
𒋰𒈬𒅆𒅔𒆭𒊏𒉌𒊲𒈠𒉌𒄷𒈬𒌧𒋼
𒀭𒄢𒍣𒈬𒇽𒄷𒈬𒊬𒊑𒂗𒇽𒃶𒅎𒈪𒆪𒁉𒂗
𒆠𒍣𒊮𒅅𒆷𒅗𒂷𒂊𒀀𒈾𒈨𒂗
𒆠𒁄𒅆𒌨𒍼𒀭𒋀𒆠𒍝𒆤𒌍𒀭𒉌𒄩𒁀𒀊𒋧𒈬
𒌷𒁉𒀭𒉌𒄩𒁀𒊏𒀭𒋛𒅋𒇷
𒀭𒂗𒆤𒇷𒉆𒄩𒁀𒁕𒀭𒋻𒉈
𒌉𒀀𒅆𒅆𒊒𒁕𒁉𒂼𒉌𒈾𒀭𒈹𒁲𒂊
𒎏𒀀𒉪𒆠𒃻𒊏
𒄑𒈣𒀀𒉪𒊏𒍪𒆠𒉽𒊏𒃶𒉈𒅁𒋺
𒂡𒆬𒂷𒆤𒌍𒉌𒂦𒄀𒉈𒂗
𒂷𒂊𒀭𒋀𒆠𒈬𒇷𒈬𒁀𒊏𒀭𒋻...
𒆠𒈜𒆷𒃶𒅁𒄢𒄢𒂗
𒀭𒀸𒁽𒌓𒂊𒁲𒈬𒁀𒊏𒉈𒅔𒅗
𒁉𒅔𒅗𒉆𒈬𒇷𒉈𒅔𒅗𒉆𒈬
𒅇𒈠𒁺𒁺𒁀𒂍𒋫𒁀𒊏𒀭𒌓𒁺𒂗
𒉆𒄷𒁶𒀊𒋫𒁀𒊏𒀭𒊑𒂗𒍣𒈬𒅎𒈪𒅥
𒄑𒌑𒄉𒆳𒊏𒆤𒉈𒅔𒁺𒂊𒂗
𒂇𒍣𒉆𒂗𒈾𒈬𒁕𒀭𒋼𒀀𒌆
𒄈𒁀𒁕𒊏𒈠𒀭𒋧𒀀𒊏𒀊𒌌𒈠𒀭𒅗
𒎏𒆗𒆗𒆷𒀭𒉌𒆠𒉘
𒊮𒆬𒍪𒈤𒀀𒆠𒁉𒄩𒈠𒄄𒄄
𒊩𒍑𒁮𒆠𒉘𒀭𒃲𒁔𒀭𒈾𒅗
𒀭𒌫𒀭𒉺𒎏𒃲𒁉𒈨𒂗
𒀭𒀀𒉣𒈾𒆤𒉈𒄘𒄑𒈠𒊏𒀭𒃻𒊑𒌍
𒅇𒌅𒁕𒋫𒎏𒌉𒁕𒈨𒂗
𒀭𒀀𒉣𒈾𒀭𒃲𒃲𒂊𒉈𒀀𒁶𒁀𒂊𒉈𒋛𒀀𒂵
𒀭𒀀𒉣𒈾𒆤𒉈𒅻𒅻𒁉𒋫𒆠𒋢𒌒𒈠𒊏𒀝𒆤𒉈
𒁲𒉎𒂷𒉡𒈬𒌧𒌀𒁲𒉽𒁲𒈬𒁶𒅆𒂷𒈬𒌧𒆸
𒄑𒈿𒄀𒆸𒈾𒋗𒉡𒌝𒈪𒇲𒄀𒆸𒂷
𒅗𒅗𒂵𒀭𒎏𒃲𒇽𒊏𒉡𒈬𒈾𒁔
𒂗𒌓𒌓𒂵𒀭𒋀𒆠𒈨𒂗
𒎏𒆠𒉘𒀭𒈾𒈬𒊮𒍪𒄩𒈠𒈻𒉈
𒃶𒍪𒃶𒍪𒀀𒀭𒀭𒋀𒆠𒇷𒉈𒅔𒅗𒂵𒍝𒀀𒄰𒉈𒅔𒅗𒂵
𒀭𒁶𒈤𒀀𒍝𒃶𒍪𒀀𒀭
𒆠𒁶𒂼𒆷𒍝𒃶𒍪𒀀𒀭
𒆠𒁄𒄢𒄢𒇻𒍝𒃶𒍪𒀀𒀭
𒆳𒊏𒅗𒌤𒂊𒍝𒃶𒍪𒀀𒀭
𒊕𒄑𒊏𒊏𒍝𒃶𒍪𒀀𒀭
𒌨𒁶𒇽𒇥𒅥𒅇𒍝𒃶𒍪𒀀𒀭
𒅆𒍽𒀀𒍝𒃶𒍪𒀀𒀭
𒅆𒍽𒁉𒅍𒅍𒄿𒍝𒃶𒍪𒀀𒀭
𒅆𒁯𒁯𒈾𒍝𒃶𒍪𒀀𒀭
𒂗𒈾𒉡𒊺𒂵𒍝𒃶𒍪𒀀𒀭
𒅇𒈠𒁺𒁺𒁍𒍝𒃶𒍪𒀀𒀭
𒀭𒋀𒆠𒇷𒉈𒅔𒅗𒂵𒍝𒀀𒄰𒉈𒅔𒅗𒂵
𒎏𒈬𒌈𒄖𒌌𒂗𒉌𒈤𒂗
𒎏𒆠𒉘𒀭𒈾𒈬𒂇𒂇𒍝𒂵𒀀𒀭𒅗𒁈𒁈𒍝
𒉈𒄯𒈬𒁾𒋗𒈛𒋛𒉈𒁲
𒂍𒂠𒁮𒆬𒈠𒊏𒅅𒊮𒍪𒈾𒈠𒈻𒉈
𒅎𒈠𒋛𒅎𒈠𒋛𒀀𒂵𒋫𒎏𒌧𒃲𒈠𒊏𒅗
𒃻𒈪𒅇𒈾𒈠𒊏𒀭𒅗𒂵𒀀𒀭
𒍑𒆪𒂊𒀭𒉈𒅗𒋗𒄷𒈬𒊏𒀊𒄄𒄄
𒁮𒆪𒁀𒍝𒆤𒌍𒌉𒆪𒁀𒍝𒆤𒌍
𒌈𒁀𒍪𒌈𒄖𒌌𒊮𒍪𒉡𒋼𒂗𒋼𒂗
𒎏𒄘𒌇𒉪𒅅𒄘𒂗𒈾𒆤
𒀬𒀬𒊏𒈾𒋗𒁀𒀭𒅆𒅔𒋾
𒊮𒆬𒀭𒈹𒆠𒁉𒁀𒀭𒈾𒀊𒄄
𒌓𒁀𒀭𒈾𒄭𒆷𒆷𒁀𒀭𒋤𒋤𒄭𒇷𒈠𒊍𒁀𒀭𒂃𒂃
𒌓𒀭𒋀𒆠𒌓𒁺𒀀𒁶𒆷𒆷𒁀𒀭𒅍
𒀭𒋀𒆠𒅆𒂍𒍣𒉈𒌍𒈬𒌧𒌓𒁺
𒂼𒉌𒀭𒎏𒃲𒀀𒀭𒆃𒈬𒈾𒀭𒁺
𒄑𒆍𒈾𒆤𒁲𒈠𒈬𒈾𒀊𒁉
𒉡𒍼𒊏𒅗𒂵𒉌𒈤𒀀𒀭
𒆳𒄢𒄢𒀭𒁕𒈨𒁀𒀀
𒎏𒈬𒄭𒇷𒄘𒌓𒁺𒀭𒈹𒍠𒊩